Eduskunnan sosiaali- ja terveysvaliokunnan kokouksessa sattui erikoinen mielenilmaus, kun kansanedustaja pani korvatulpat korvilleen kesken asiantuntijakuulemisen, kertoo Iltalehti.

Valiokunta käsitteli kokouksessaan sote-uudistusta.

Iltalehden mukaan hallituspuolueen kansanedustaja tukki korvansa, kun Helsingin ja Uudenmaan sairaanhoitopiirin toimitusjohtaja Aki Lindén alkoi puhua.

–Tämä on todella noloa ja surullista. Hallituspuolueiden edustajat laittavat jopa KORVATULPAT asiantuntijoiden puheenvuorojen aikana, kun eivät kestä kuulla asiantuntijoiden perusteltua kritiikkiä sotemallia kohtaan, kommentoi vasemmistoliiton puheenjohtaja, kansanedustaja Li Andersson Twitterissä.

Vihreiden kansanedustaja Ville Niinistö pitää käytöstä sopimattomana kansanedustajalle. SDP:n puheenjohtajan Antti Rinteen poliittinen neuvonantaja Dimitri Qvintus hämmästelee hänkin ”mitä h*lvettiä?”.

Lindén kertoo itse lehdelle, ettei hän havainnut mielenosoituksellista korvatulppien asettamista. Sen sijaan hän sanoo panneensa merkille, kuinka kansanedustajien parissa alkoi ”nykiminen, kääntyily ja kuiskailu”, kun keskustelu eteni heille epämieluisiin asioihin.